Яханчу гуьйранна йоккха IалагIожица даьржира Европехь Норвегерчу цхьана нохчийн доьзалера цхьаъ санна виъ доьзалхо Iедало дIаваьккхина бохуш долу коста. ХIетахь доьзалан дас Абдулаев ИбрахIима ша комментареш а еш, дIаязйина видео яржийнера, Iедалхоша шаьш бераш дIадаха баьхкинчехь петарчуьра хIуманаш дIаса а кхуьйсуш, эккхийтина къап-къарс а гойтуш. ТIаьхьо гучудийлира цу махкахь а, йоллучу Европехь а берийн Iуналла дечу хьукматаша доьзалхой дIабаьхначу дай-нанойн кхолламех дийцарш. АбдулаевгIарех и бохам Iоттабалле а кIеззиг нисделла дацара Малхбузехь нохчийн доьзалшкара бераш дIадахар, амма баханчу лахьан баттахь шегара виъ кIант дIаваьккхинчу доьзалан дас видеон а, аудион а хаамаш баржош, йоккха информацин кампани яржор бахьана долуш цу хиламна тIе шуьйра тидам бахара. Цаьргара бераш дIадаьхна масех де даьлча, Норвегин коьртачу шахьарахь Ослохь берийн Iуналла даран хьукматана хьалха йоккха митинг дIаяьхьира цу махкахь бехачу нохчаша. ХIетахь шайца Iоттаделлачух лаьцна берийн нанас Раисас иштта дийцира Маршо радионе.